དེ་དག་ཁ་སྔོན་ངོས་རང་ལྡི་ལིར་རྒྱ་གར་དབུས་བོད་སློབ་འཛིན་ཚོགས་ཀྱི་དྲུང་ཆེ་གསར་པ་ཨེམ་ཝི་ཝི་སྤར་ས་དྷ་རཱའོ་ཐུག་བྱུང༌།དེ་དུས་སྐད་ཆ་བྱུང༌།ས་ཁུལ་དེ་དག་བོད་ཀྱི་ཆོས་དང་རིག་གཞུང་མིང་གང་འདྲ་བཏགས་རུང་མ་བཏགས་རུང་དོན་དག་ཡང་སྙིང་བོད་ཀྱི་ཆོས་དང་རིག་གཞུང་གཅིག་གྱུར་ཆགས་ཡོད།ས་ཁུལ་དེ་དག་ནས་ཡུལ་པ་ཁོང་རང་ཚོར་དོ་སྣང་གསར་པ་ཞིག་སླེབས་ཏེ་བོད་སྐད་དང་བོད་ཡིགབོད་ཀྱི་ཆོས་བསླབ་རྒྱུ་དེ་འདྲ་ལ་གོ་སྐབས་སྤྲོད་རོགས།རོགས་རམ་བྱེད་རོགས་ཟེར་མཁན་མང་པོ་ཞིག་རིམ་པས་ཡོང་གི་འདུགདེ་འདྲ་ཡིན་སྟབས་ང་ཚོ་འདིར་གཙོ་བོ་རྒྱ་གར་གཞུང་གིས་འགན་འཁུར་བཞེས།ལྷག་པར་ནེ་རུ་བཞུགས་པའི་སྐབས་འཁུར་རླབས་ཆེན་བཞེས་ནས་སློབ་གྲྭ་ཁག་བཙུགས་ཏེ་རྒྱ་གར་གཞུང་ནས་འགྲོ་སོང་ཁྱོན་ཆེན་པོ་བཏང་ཡོད་པ་རེད།དེ་ག་ལེ་ག་ལེར་བོད་མི་རྐྱང་པའི་ངོས་ནས་བཤད་པ་ཡིན་ན།ད་ལྟ་འདིར་ལས་བསྡོམས་ནང་ཡོད་པ་ལྟར་རེད།འཛིན་གྲྭ་འོག་མ་འོག་མ་ནས་ག་ལེ་ག་ལེར་ཕྲུ་གུ་གྲངས་ཁ་མ་ལོན་བར་འགྲོ་རྒྱུ་ཆགས་ཀྱི་ཡོད་དུས།དེ་འདྲ་བཞག་པ་ཡིན་ན་འཕྲོ་བརླག་དང་ཕངས་པོ་ཡིན།ཕར་ཕྱོགས་དེར་སློབ་སྦྱོང་བྱེད་འདོད་ཡོད་མཁན་གྱི་མི་གཅིག་ཡོང་གི་ཡོད་པ་རེད།ཚུར་ཕྱོགས་འདིར་སློབ་སྦྱོང་བྱེད་སའི་བསྟི་གནས་ཤིག་སྔ་མོ་ནས་འཛུགས་སྐྲུན་བྱས་པ་ཞིག་ཡོད།དེ་སྟོང་པར་བཞག་ན་ནོར་འཁྲུལ་རེད།ཆོ་ཁྱོན་ནས་མི་འདུག་ཅེས་ཉེ་ཆར་རང་སྐད་ཆ་བྱུང༌།དེར་བརྟེན་ཉུང་ཤོས་ལ་ཕལ་ཆེར་མི་ས་ཡ་གཅིག་ཡན་མན་ཞིག་གིས་བོད་ཀྱི་ཆོས་དང་རིག་གཞུང་དེ་དག་ལ་ཏན་ཏན་སློབ་སྦྱོང་བྱས་ནས་ཉམས་པ་སོར་ཆུད་དང་མི་ཉམས་གོང་འཕེལ་བྱེད་ཐུབ་ན།འཛམ་གླིང་འདིའི་སྟེང་ལ་ཕན་ཐོགས་ཡོད་པའི་རིག་གཞུང་ཞིག་རྒྱུན་འཛིན་ཐུབ་རྒྱུར་ཕན་ཐོགས་ཡོང་གི་རེད།འཛམ་གླིང་སྤྱིའི་ཁེ་ཕན་ཤོད་སྐབས་བོད་མི་གཅིག་པུའི་སྐད་ཆ་མ་རེད།ཧི་མ་ལ་ཡའི་རི་རྒྱུད་དུ་ཡོད་པའི་མི་མང་དེ་དག་ཆོས་དང་རིག་གཞུང་གཅིག་གྱུར་ཡིན་པའི་ཆ་ནས་ང་ཚོས་དེ་དག་ལ་ག་ཚོད་ཐུབ་ཐུབ་ཀྱི་ཞབས་འདེགས་བསྒྲུབ་ཐུབ་པ་དེ་བསྒྲུབ་དགོས་པ་ཞིག་རེད།ངོས་ཀྱིས་བར་སྐབས་ཤོད་རྒྱུའི་གནས་ཚུལ་གཅིག་འདི་རེད།